# Arbeidsgruppen - Helseprosjektet

# Møtereferat

**Sted**: Teams **Dato**: 29.10.24 **Deltakere**: Svein Kvåle (referent), Frode Lingaas, Sofie Ottesen, Kyrre Rørstad, Christina Eide-Knudsen, Geir Søgård (forfall). **Tidspunkt**: **20:00 – 21:00**

# Sakslisteelementer

1. **Godkjenning av forrige møtes referat**
* Forrige møtes referat ble godkjent uten innvendinger.
1. **Informasjon**
* Det fortsetter å komme inn nye prøver, noe som er avgjørende for prosjektets fremgang. Flere prøvesett har blitt sendt til eiere som har svart på helseundersøkelsen. Prosjektet oppfordrer fortsatt til innsending av informasjon om relevante hunder til helse@gordonsetter.no.
* Helseprosjektet skal presentere på Forskningsforum hund den 2. november. Sofie Ottesen skal holde et foredrag om helseprosjektet for gordonsetter og engelsksetter.
* Det har vært en utfordring å få offentlig støtte til hundeforskning. Etter at raseklubbene, oppdrettere og eiere har skaffet midler til å ansette en forsker ved Veterinærhøgskolen, arbeider vi videre for å skaffe driftsmidler til kostbare DNA-analyser, blant annet ved søknad til legater.
1. **Faglig utvikling**
* DNA-analyser er gjennomført på et utvalg hunder med GS og ES ved hjelp av moderne sekvenseringsteknologi. Denne teknologien (Nanopore/PacBio) kan lese betydelig lengre sekvenser enn tidligere metoder, noe som gjør den spesielt egnet til kartlegging av genrike områder som MHC-regionen. MHC-regionen er sentral for immunresponsen og kan inneholde gener knyttet til immunforsvar. Ved å sekvensere et begrenset antall godt kartlagte hunder, kan vi identifisere relevante genområder og deretter anvende mer kostnadseffektive sekvenseringsteknologier for å analysere flere hunder (både syke og friske). Analysene utføres ved to laboratorier – ett i Norge som benytter to forskjellige analyseteknologier, og ett i USA som bruker en tredje analyseteknologi.
* Arbeidet med prøvetaking og analyser vil fortsette utover høsten og vinteren. Prøvene sendes i puljer for å optimalisere bruk av analysekapasiteten. Vi planlegger å sende en god del flere prøver til analyse før jul.
1. **Helseundersøkelser**
* Helseprosjektet har kontaktet Geir Heggertveit for å hente ut helsedata fra DataHound. Formålet er å finne hunder med diagnoser som prosjektet ikke har fanget opp. Dataene blir overført via raseklubbenes avlsråd på grunn av GDPR-regler.
* Helseprosjektet har også bedt Avlsrådet fra NGK om å presentere data fra helseundersøkelsen. En dato for dette møtet vil bli satt senere.
1. **Prøver**
* Tidligere innsendte blodprøver fra friske og syke hunder blir gjennomgått for å sikre at diagnosene er korrekte og at friske hunder ikke har blitt syke etter prøvene ble sendt inn. Flere godt kvalitetssikrede prøver er sendt inn i løpet av året og dette arbeidet vil fortsette.
* Helseprosjektet har også gått gjennom lister over hunder som har deltatt i tidligere genetiske analyser (som testing av CL og PRA) eller andre vitenskapelige prosjekter. Det er i den forbindelse sendt e-post fra NMBU til over 2000 engelsk setter eiere og over 700 gordon setter eiere med forespørsel om oppdatert informasjon om hundenes helsetilstand. Ca. 30% av eierne har respondert og bidratt med informasjon som er viktig for prosjektet. Prosjektet har også henvendt seg til enkelte eiere som deltok i helseundersøkelsene.
* For gordonsetter vil helseprosjektet også samle noen vevs-biopsier fra tær fra nylig avdøde hunder, og vil i den forbindelse sende ut prøvekit til utvalgte samarbeidende veterinærer.
1. **Ansettelse av forsker**
* Prosjektet ser etter kvalifiserte kandidater til forskerstillingen. Det er viktig å samle inn nok prøver før forskeren tilsettes for å sikre effektivitet. En tilstrekkelig mengde prøver, og genetisk mangfold er avgjørende for prosjektets suksess.
1. **Samarbeidende spesialist**
* Helseprosjektet har publisert informasjon på VetForum, en Facebook-gruppe for veterinærer. Responsen har vært god, og skjemaer har blitt sendt ut for å forenkle innsending av informasjon om relevante diagnoser.
* Helseprosjektet har mottatt noen prøver fra hunder som har vært til utredning for atopi hos Evidensia. Dette er viktige prøver for Helseprosjektet da hundene har blitt grundig utredet.
* Helseprosjektet samarbeider tett med Nextmune AS for å identifisere hunder med relevante sykdommer for Helseprosjektet.

**Neste møte:** 26. november kl. 20:00.